정조 6년
壬寅二月初十日辰時。上御誠正閣。大臣備局堂上引見入侍時。左議政洪樂性。右議政李福源。行知中樞府事具善復。知中樞府事鄭尙淳。兵曹判書鄭好仁。工曹判書徐有慶。禮曹判書金魯鎭。行副司直鄭民始。刑曹判書徐有隣。行副司直李柱國李敬懋。禮曹參判鄭一祥。漢城右尹蔡弘履。吏曹參判金文淳。行大司諫洪良浩。副校理李顯模。右承旨趙時偉。假注書李顯道。事變假注書李太亨。記注官金健修金鳳顯。以次進伏訖。樂性曰。日氣猶寒。聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。上曰。今日奉審。何大臣進去乎。樂性曰。臣當進去矣。上曰。程路不遠。似當早還矣。樂性曰。然矣。樂性曰。頃因前大司諫趙尙鎭所懷。海西追捕武士設廳試射事。有令道帥臣論理狀聞之命矣。卽見黃海監司李敬養狀啓。則以爲。追捕武士六百九十人。更復舊制。而太白山城餉穀。限一千三百石劃給取耗。每朔加料。以爲慰悅之道云。前水使李潤慶狀啓。則以爲。鄕品白徒之類。元額外別定額數。凡係鄕武任差出之際。必考武士案。如不係名。毋得差出。又以浦邊能解漢語者。每浦各置一人。每年都試。各取優等一人。追捕軍則長淵浦民。身役之移送他各邑者。酌量相換。豐川等四邑。亦依長淵例爲之。本營別武士之散在各邑者。革罷移定於追捕案。殷松兩邑所在者。以康淵所在中監營屬鄕騎士。相換移額。而追捕武士。若復舊立番。則料米以某樣穀區劃事。竝令廟堂稟處爲請矣。蓋道臣之論。主於復舊制。帥臣之意。主於大更張。揆以重邊情之道。俱不無意見。而臣意則追捕之勤與不勤。不在於武士之多寡。專在於官長董飭之如何。中間之二分減額。五日排番。亦必有所據。而伊後幾年。姑無因此生事之擧。則到今遽復舊制。恐生別般弊端。且加料磨鍊。數雖不多。城餉耗縮。亦不可不念。至於帥臣所論。旣係大更張。則尤不可率爾創始。以致一道之騷擾。倂姑置之。使之依前擧行。而若其瞭望追逐之方。申飭沿海邑守令邊將。嚴立科條。另加檢察。俾無疎虞之患事。分付道帥臣。何如。上曰。右相及將臣之意。何如。福源曰。更張最涉重難。勤慢惟在擧行。臣意亦與左相所達無異矣。柱國曰。臣則海西追捕事情。未能詳知。利害便否。不敢仰達矣。敬懋曰。更張恐不如仍舊貫董飭矣。上曰。依爲之。出擧條善復曰。海西沿邊唐船出沒之弊。非但沿民之難支。不無前頭之深慮。追逐之政。尤不容少緩。道帥臣論列。各有意見。第帥臣之所論。乃是大更張。今欲許施則不無掣礙之端。且鄕人竝差追捕武士。其中爲之鄕任。則慮有別生鄕戰之事。要害十三處居民煙役。除減軍役。亦爲頉下。以示朝家恤民之盛意。嚴飭道帥臣與邑鎭。瞭望逐捕等節。比前各別擧行。俾有實效之地。似好矣。上曰。依爲之。出擧條樂性曰。向者領相請暇旬日。今已限滿矣。病勢雖未快蘇。旣非筋力奔走之任。則屢日引入。實爲可憫矣。上曰。領相積勞之餘。近始少閒。勢難强迫矣。福源曰。聞領相之病。尙未快蘇。又方始灸云。似難從近造朝矣。樂性曰。臣實不知東西。而替當廟謨。凡事多有積滯之歎。極爲惶悶矣。上曰。卿言過矣。樂性曰。領相自受由以後。凡係廟謨。一不與聞。此則過矣。大抵臥閤論道。大臣之責也。領相今雖請暇。至於廟謨之與聞。何傷於臥閤論道之義耶。上曰。領相之不欲與聞於廟謨。誠過矣。卿等勸令參謨。好矣。樂性曰。臣等豈無往復。而領相終不回聽。屢屢强勸。亦是事體所在。極爲可憫矣。樂性曰。聞黃海監司李敬養。前後嚴敎之下。情地惶蹙。尙不出巡云。似或無怪。而道臣之春秋行部。法意甚重。則不可以一時私義之難安而廢焉。從重推考。申飭發巡。何如。上曰。依爲之。出擧條上曰。禮判進前。魯鎭進伏訖。上曰。今番科擧申飭事目。不過仍前事目爲之矣。魯鎭曰。果然矣。臣旣難別生意見。故不過申明舊制矣。上曰。諫長之言。則蓋出嚴科場之意。然大比科及庭謁聖。自前事目。盛水不漏。則今以流來事目。別爲知委者。亦涉如何。卿等之意。何如。樂性曰。果如聖敎矣。上曰。予意則不必別爲事目。就前事目中抄出。目下條件之最緊者。更爲知委。則似勝於以前事目謄示矣。樂性曰。若然則果合宜矣。上曰。事目中有錄名之語。然則外方儒生之已爲上來者。將何以爲其邑之錄名耶。魯鎭曰。已來者則無更錄之道矣。福源曰。日字尙遠。儒生之上京者。想未夥然。令本官受成冊錄名。則似猶可及矣。樂性曰。若受錄名。則不實才及閒雜人。自落於成冊矣。上曰。科擧之弊。可謂百尺竿頭矣。一經講。予則以爲。好矣。而今若復講。則亦有銷刻之嫌。故一年二年。迄至于今矣。大抵法之改與不改。姑無論。欲嚴科場。則無如古法之申嚴矣。古者錄名搜篋之法。至矣盡矣。而若入場後換手借述。則實無可禁之道矣。一依舊法。申明修擧則好矣。而舊法之廢弛。厥惟久矣。人皆不知。若見修擧。則則反以爲新法。是可慨也。樂性曰。不必更爲新法。舊法不可不申嚴矣。上曰。戊戌年。依古例。自初更開門。門各有錄名官搜篋官。故不至亂雜矣。福源曰。若如古法。則極爲好矣。而法久不行。許多弊端。不可禁遏矣。樂性曰。古法非不美矣。從後因循。有此積弊。差早開門而使之流入。甚好矣。福源曰。闕內設場。則洞開諸門。亦涉未安矣。上曰。古則弘化門宣仁門。亦爲盡開。竝與金虎門而亦有開之之時矣。金虎則雖難開之。而弘化左右夾。通化門竝開之。考準錄名以入。則旣無蹂躝之患。又免雜亂之弊矣。錄名單子。當書四祖。然則豈有換入之事乎。福源曰。錄名單子。若申飭爲之。則雜亂之弊。庶可痛禁矣。魯鎭曰。依諫長所奏。申嚴錄名。實爲要法矣。上曰。謁聖亦有打印之法乎。民始曰。然矣。上曰。錄名數與打印相符。則似無數外加入之事矣。魯鎭曰。此則令泮長申飭於打印官。好矣。樂性曰。以錄名照數。則儒生不能持入。空名紙或有誤書之弊。則更無他名紙。是可憫也。上曰。入門數。使之相符於錄名數則斷不可已也。樂性曰。多人入門之時。亦難照數矣。上曰。日限不遠。若令成冊上送。則遠道赴擧儒生。似有窘急之患矣。樂性曰。日限則猶可爲之也。上曰。大凡科場則不可不嚴。而臨時申飭。輒無實效。是可悶也。良浩曰。卽日唱榜之科。已多年所矣。謁聖今適有命。恐有解弛之弊。故臣有所奏矣。上曰。更爲草記抄出前事目。可行者。別爲措辭。行會諸道。而以申飭之條件。後錄頒布。好矣。上曰。面試則擧措張大。亦近迫切。姑不爲之。而至於進退詩則以其所試之文。使之製進。無所不可。此而不能則科場用情之律。烏可不施乎。魯鎭曰。謁聖時試士處所。有以下輦臺爲之之例。有以春塘臺爲之之時。今番亦當臨時取稟矣。上曰。以春塘臺擧行。可也。魯鎭曰。今日有永祐園奉審之命矣。繕工提調今方在外。自前或有工判替行之時。何以爲之乎。上曰。事體似涉苟艱。在外提調。許遞。可也。仍命文淳口傳擬入。文淳承命出。上曰。吏判三望。前所未見。似若排擬者然。甚爲礙眼矣。樂性曰。然而古則有二望之時矣。上曰。政院日記校正郞廳。今已考出耶。福源曰。未及考出矣。上曰。伊時日記。皆是燼餘。似多遺漏。若不得考出。則考諸實錄。似好矣。有慶曰。臣曹進排亥子日熏火炬杻木實餘及計除之數。定式擧行。何如。上曰。筵退後錄送政院。可也。好仁曰。行首宣傳官。以已行吏議副學擬入事。有命矣。今方有闕。而擬望之人。極爲苟艱。可悶矣。上曰。何必每每以文臣差出乎。今番則武臣中。豈無其人耶。好仁曰。只有李邦五一人可以首擬。而末副則水使通望人。亦只有許𣷯宋載岳矣。此是前日擬入之望。今又依前書入。極涉惶悚矣。上曰。以此擬入。無妨矣。好仁曰。武科初試。陵幸後當爲設場。故以初三日擇入矣。武技則不難。而至於試講。則會試前六七日內。無可畢之勢矣。善復曰。出榜若在八日則猶可及之。而或犯九日則事甚迫急矣。柱國曰。規矩若出五技。當有試講。會試前。決難畢初試矣。上曰。戊戌年試規。以幾技取試耶。善復曰。五技矣。上曰。依前例爲之好矣。而試期若進定。則遠道武士。果能及期上來。諸道亦能修成冊趁期上送耶。柱國曰。試期雖進定。騎撥知委則似無不及之慮矣。上曰。西路則有撥馬。而兩南則無撥馬。似難急速知委矣。柱國曰。兩南則有步撥矣。樂性曰。雖進定日限。卽速知委。則必無不及之慮矣。上曰。在前有追後捧單之例乎。善復曰。若捧追單。則難於防奸。然一依各郡成冊取試。則必無他弊。此則專在試官矣。柱國曰。城中無成冊之例矣。若許追單。則中間奸弊。亦所當念。此甚可憫矣。上曰。只以遠道遠邑武士。限初三日捧追單。則可無此弊。試期進定。關文跋尾。仔細書布。使無紛雜之弊。可矣。文淳擬進繕工提調望單。上曰。平市提調。何不仍任乎。文淳曰。已爲出代。故不得爲之矣。民始曰。廣州武士。曾有春秋都試居首一人直赴之例矣。入鎭後無端廢閣。不爲設行。故武士不事決拾。技藝漸不成樣。不但一州之缺望。亦非優恤之本意。且摠戎使在京。而猶爲水原都試。則以守禦使之入鎭。而廣州都試之仍以停廢。殊無意義。守禦使旣有春秋巡審之行。則以此時兼爲設行。事亦便好。此乃修擧廢典。又非創行新式。臣意則廣州春秋都試。自今秋爲始。依舊例設行似好。故敢達矣。上曰。依爲之。出擧條民始曰。砲技卽山城之長技。而別破陣尤號精鍊。緩急可恃者也。本廳財力。近甚凋殘。廩料本薄。賞試亦稀。旣無激勸之資。漸成厭避之窠。前屬者不勤講習。新募者擧皆烏合。臣於今番巡審時。試以諸技。而技遜於古。知者亦少。殊非設置之本意也。雖欲制置奬勸之方。而財力無辦出之道。廣州有糧餉廳屯穀。而數亦零星。在餉廳。有無不甚關緊。在廣州得此。則足爲別破陣賞試之需。故敢此仰達矣。上曰。糧餉廳提調之意。何如。善復曰。戶判旣未上來。臣則不可主斷矣。上曰。餉廳錢物其數幾何。民始曰。四百餘兩矣。樂性曰。戶判上來後。相議爲之。似宜矣。上曰。待戶判上來。相議停當後稟處。可也。出擧條上曰。南漢城內。能解埋火者。近漸尠少云。果然乎。民始曰。然矣。前則有賞試射。故民多望賞操習。聚居城內。多有其效矣。今則賞射久廢。而入居者皆是破落戶。故漸次凋殘。殆不成樣矣。民始曰。山城城堞。擧皆傷圮。方圖一傡改築。而所入鐵物。無可得之道。諸軍門頗有餘儲云。訓局一千斤。御廳二千斤。推移取用。何如。上曰。依爲之。出擧條民始曰。山城餉穀丁酉反庫後。逋欠則限十年分捧。量縮則該庫直責徵事定式矣。此乃積年之所虧。其間逃故者居多。故量縮則初無指徵之處。至於逋欠。旣有分等之數。則每年不可不準納此數。故欲充其逃故之數。加徵於生存之類。逃故者終無可捧之路。生存者未蒙分等之惠。便成痼弊。所見矜憫。軍餉體重。雖不敢輕議。而事係民瘼。敢此仰達矣。上曰。弊旣至此。不可無蠲恤之政。逃故之類。逋縮穀物。特爲蕩減。可也。出擧條時偉讀奏文臣製述試官望。讀券官左議政洪樂性落點。樂性曰。臣文識蔑裂。且早歲登科。至於功令之文。全不識程式之如何。庭試及謁聖。或有參考之時。而此則不過隨參於諸試官之後也。前後大小科則皆不參試。明日試所。實無進參之勢矣。臣旣登筵席。敢此陳懇矣。上曰。卿言過矣。樂性曰。臣於大司成辭免時。先王朝特命許遞。蓋曲諒其實情而然矣。上曰。過矣過矣。禮敬之道。有異於大司成。且此科尤別於儒生之試。卿勿過辭也。樂性曰。臣筵退後。當更以文字仰懇矣。上曰。箚陳亦過矣。有隣曰。廣州移屬軍官朴聖漢與京居人李東弼。有山訟事。而守禦使爲判堂時。以其南漢居民。有審査之命矣。今則前判堂旣已遞去。更無審査之道。山訟係是京兆事。依例移送京兆。何如。上曰。依爲之。出擧條上謂有隣曰。昨日嶺伯回啓。卿果爲之乎。有隣曰。然矣。上曰。朴光晦事。何如。積逋之刻督收捧。果難矣。然正妻囚禁。旣有禁令。其女人且有班閥。則豈可囚禁獄中。竟至瘦死之境乎。此則不可無罪矣。有隣曰。査啓中座首所供。亦以新鄕爲言。無論其班名與否。大槪囚禁致死則非矣。上曰。眞酷吏矣。樂性曰。聞其爲治果確矣。有隣曰。以此一事。就事論事則果非矣。積年逋欠。幾至收殺。是則可尙也。福源曰。臣亦聞之。任怨擧職。誠難云矣。樂性曰。徵逋則果善爲之。而至於此事。則不可無罪。上曰。徵逋時。似有激於班戶而然矣。有隣曰。以一定之法。欲徵逋欠。故似多過中之擧矣。上曰。以査啓觀之。可知其政治。然此事則當有罪罰。而來頭則宜有奬用之道矣。有隣曰。聖敎誠然矣。上曰。此異於金永綬事。永綬則果無狀矣。樂性曰。然矣。上曰。摠戎使何不入來乎。樂性曰。方在待罪中。故不得入來。來待闕下云矣。上曰。保主人逋欠者。尙未捕捉乎。善復曰。聞下送譏捕於全羅道云矣。柱國曰。館洞石橋造成石材。猝難辦備。聞訓局伐置石材於東小門外云。姑先取用。似好矣。上曰。石材爲幾塊乎。善復曰。數千塊矣。上曰。移給十餘塊。可矣。柱國曰。館洞石橋。以臣營字內。看檢造成。戶料兵布雖磨鍊。而運石之節。則以漢車依例輸運。何如。上曰。依爲之。出擧條上曰。募入一節。何以爲之耶。善復曰。材木將輸來於城外。故多有難辦之慮矣。上曰。城外又將毁家乎。若已傾圮。則毁之無妨。而否則不必毁之也。善復曰。將撤之舍。皆在城外僻遠之處矣。上曰。從便爲之。可也。善復曰。泮人亦多始役者。而別監則以闕門洞口內爲限。使之入居。好矣。上曰。懸房何時始役耶。民始曰。民家入居後。可以始役矣。上曰。其畢役當在何時耶。民始曰。限以三月。則懸房及造舍兩節。皆可畢役矣。上曰。右尹纔已乞郡矣。無端出宰。便是外補。且當此位著乏人之時。豈可出送外邑耶。姑未知何以爲之矣。樂性曰。宰臣乞郡。是乃稀有之事也。以其情理言之。則合有體諒之道。而誠如聖敎。位著甚苟艱。自上處之。好矣。上曰。予以孝理之政。欲爲曲副。而終涉如何。雖不作宰出外。豈無從他祿養之道乎。予意則外除終以爲難矣。命退。諸臣以次退出。